b'\n_START_ARTICLE_\nKirill Teiter\n_START_PARAGRAPH_\nKirill Teiter (s\xc3\xbcndinud 25. augustil 1952) on Eesti ajakirjanik, poliitik ja humorist._NEWLINE_Ta on l\xc3\xb5petanud Tallinna Pol\xc3\xbctehnilise Instituudi majandusteaduskonna (1975) ja Tartu Riikliku \xc3\x9clikooli \xc5\xbeurnalistikaosakonna (1986)._NEWLINE_Ta on t\xc3\xb6\xc3\xb6tanud \xc3\xb6konomistina, ajakirjanikuna, pressiesindajana liikluspolitseis kui ka Tulet\xc3\xb5rje- ja P\xc3\xa4\xc3\xa4steametis. Tallinna liikluspolitseis (kuni 1991. aastani Riiklikus Autoinspektsioonis) oli Liikluslehe koostaja ja p\xc3\xb5hiautor._NEWLINE_Aastail 1992\xe2\x80\x932009 oli Kaitseliidu Tallinna maleva liige.\n_START_SECTION_\nPoliitik\n_START_PARAGRAPH_\n1989\xe2\x80\x931993 oli Teiter Eesti Rohelise Liikumise esindajana Tallinna Linnavolikogu liige. 1992. aastal kandideeris ta S\xc3\xb5ltumatute Kuningriiklaste nimekirjas ning valiti isikumandaadiga (6314 h\xc3\xa4\xc3\xa4lt) Riigikokku, kus t\xc3\xb6\xc3\xb6tas riigikaitsekomisjonis. Komisjoni liikmena l\xc3\xa4bis ta Soome k\xc3\xb5rgemad riigikaitsekursused.\n_START_SECTION_\nTorgu kuningas\n_START_PARAGRAPH_\nAlates 28. novembrist 1992 kannab Teiter ka "Torgu kuninga" tiitlit, tema valitsejanimeks on Kirill I. Eesti Kuningriigi Torgus kuulutas v\xc3\xa4lja S\xc3\xb5rve Taastamise ja Arendamise Selts 1992. aasta septembris, see oli vajalik Torgu valla \xc3\xb5iguste taastamiseks._NEWLINE_Alates m\xc3\xa4rtsist 1995 on Teiter kuningas eksiilis. Alates 1993. aastast on k\xc3\xa4ibel Teiteri profiili kandev Torgu kuningriigi m\xc3\xbcntide sari, mis on p\xc3\xa4lvinud rahvusvahelist t\xc3\xa4helepanu.\n_START_SECTION_\nLooming\n_START_PARAGRAPH_\nTeiter on kirjutanud ka mitu raamatut ("Kirill!", "Kurjam ja Nurjam", "Kati ja Jeti", "Autoaeg", "Mina, miilits"). Ta on dokumentaalfilmi "AU-UDA" ning \xc3\xb5ppefilmide "Lugu professorist ja liikluskratist" ning "Jalgrattafilm" autor ja osat\xc3\xa4itja._NEWLINE_Ajalehes Edasi 1988. aastal ilmunud skandaalse arvamusloo "Magedac!" autor, milles propageeris mitmenaisepidamist, kui lahendust eestlaste demograafilisele kriisile._NEWLINE_Teiter oli huumoriajakirja Pikker ja Vikerraadio meelelahutussaadete toimetuse (Rameto) kaast\xc3\xb6\xc3\xb6lisi.\n_START_SECTION_\nTunnustused\n_START_PARAGRAPH_\n1993 Oskar Lutsu huumoripreemia\n_START_SECTION_\nIsiklikku\n_START_PARAGRAPH_\nGerald ja Hilje (s\xc3\xbcnd. Raasmann) Teiteri poeg. Perekonnanimi Teiter p\xc3\xa4rineb Tarvastu khk. Mustla k\xc3\xbcla talunimest Teitre.  _NEWLINE_Abielus Imbi Teiteriga (s\xc3\xbcnd. L\xc3\xb5\xc3\xb5bas) L\xc3\xb5\xc3\xb5ba k\xc3\xbcla, T\xc3\xb5stamaa khk, peres kolm last, seitse lapselast.'